קרב ג'באליה השני (2024)

קרב ג'באליה השני היה קרב במלחמת חרבות ברזל בין אוגדה 98 של צה"ל לבין ארגוני הטרור העזתים בהובלת גדודי עז א-דין אל-קסאם, הזרוע הצבאית של חמאס.

בקרב ג'באליה ב-2023 צה"ל השיג אחיזה מבצעית בג'באליה עד ינואר 2024, אך נמנע מלהשתלט על אזורים מסוימים במחנה הפליטים. כוחות חמאס התארגנו מחדש במחנה הפליטים, וב-11 במאי פתח צה"ל במבצע להשתלטות מחודשת על מחנה הפליטים ג'באליה. בקרב נהרגו מאות מחבלים וחולצו 7 גופות חטופים ישראלים ממתקפת הפתע על ישראל. ב-31 במאי הסתיים הקרב לאחר פירוק מסגרת החמאס האזורית, וצה"ל יצא מאזור הלחימה.

== רקע ==

בחודש נובמבר 2023, במסגרת התמרון הקרקעי ברצועת עזה במלחמת חרבות ברזל אוגדות צה"ל 162 ו-36 כיתרו את העיר עזה מצפון ומדרום והתחברו על ציר החוף שלה. בהמשך השתלטו על לב העיר ופירקו את מסגרות החמאס בתחום העיר. במהלך הכניסה מצפון של אוגדה 162, עברה האוגדה בשטחי עיירות צפון הרצועה, בהם ג'באליה ובית לאהיא. במסגרת זו הושגה שליטה מבצעית על עיקר העיירה, אך צה"ל נמנע מהשתלטות על מחנה הפליטים בג'באליה, ונלחם רק סביבו. בחודשים הבאים השתנה הסד"כ הצבאי בתחומי העיר, החל מפברואר כוחות אוגדה 162 שפיקחו על צפון הרצועה, התרכזו במסדרון נצרים מדרום לה ובראשית אפריל הם היו הכוחות העיקריים של צה"ל ברצועה, לאחר שאוגדה 98 סיימה את קרב ח'אן יונס ויצאה להתרעננות.

במהלך הלחימה של אותם חודשים, מאות מחבלים ברחו לאזור מחנה הפליטים ג'באליה, שכן לא הייתה בו נוכחות צה"ל, ואלו הכינו קווי הגנה, התחמשו מחדש ועיבו את המערכים שלהם. ב-5 במאי קרסו שיחות המשא ומתן לעסקת חטופים, לאחר שחמאס לא נענה בחיוב למתווה המצרי בזמן שקבע לו האולטימטום הישראלי, ומכאן החל צה"ל בקרב רפיח בדרום הרצועה. שבוע לאחר תחילת המבצע ברפיח, פתחה אוגדה 98 בפיקוד תא"ל דן גולדפוס במבצע בעומק מחנה הפליטים ג'באליה, במטרה להשיג בו אחיזה מבצעית מלאה. רוב אוכלוסיית מחנה הפליטים נטשה אותו זמן רב לפני התמרון המחודש, עוד באוקטובר 2023, בעקבות פינוי צפון רצועת עזה בהוראת מדינת ישראל.

== מהלך הלחימה ==
המבצע בג'באליה החל בלילה שבין 10 ל-11 במאי: חיל האוויר וכוחות תותחנים ביצעו ריכוך ארטילרי מעל מטרות טרור ובצל הסיע בכוח האש החל התמרון הקרקעי. הכניסה אל מחנה הפליטים לוותה בשיגור של עשרות טילי נ"ט לעבר כוחות צה"ל, הפעלת מטעני חבלה וירי מנשק קל וצלפים. לפני תחילת התמרון צה"ל פיזר כרוזים וקרא לתושבים הנותרים במחנה הפליטים להתפנות ממנו, וב-15 במאי הרחיב את פקודת הפינוי. תחילה תמרנו בגזרה חטיבות השריון 7 ו-460 יחד עם יחידות ההנדסה הקרבית, גדוד ההנדסה 603 וגדוד ההנדסה 9227 מחטיבה 679 ובהמשך הצטרפו אליהם כוחות חטיבת הצנחנים. ביומיים הראשונים ללחימה נהרגו למעלה משמונים מחבלים. טנקים של גדוד 82 של חטיבה 7 ירו בשגגה שני פגזים לעבר מבנה שבו שהו לוחמי פלוגת ח"ץ של גדוד 202 של חטיבת הצנחנים. כתוצאה מהתקרית נהרגו 5 לוחמים ונפצעו 13.<ref></ref><ref></ref>

ב-15 במאי נפצע מפקד פלוגת ח"ץ באורח קשה בהיתקלות עם מחבלים, ולאחר מספר ימים נפטר מפצעיו. ב-17 במאי, נהרג חייל בפלוגת התקשוב (פלחי"ק) של חטיבת הצנחנים מאש צלף בעת תיקון אנטנת תקשורת. עד 17 במאי נהרגו 200 מחבלים ונשבו עוד ארבעים. באותו יום נפצע קשה בהיתקלות עם מחבלים לוחם מגדוד 9227 בחטיבה 460, ואותר מחסן אמל"ח עשרה מטרים ממחסה לעקורים שפונו. המחבלים תקפו במספר רב של רקטות RPG-7, שיורטו בידי מערכת מעיל רוח של השריון הישראלי. מטעם צה"ל נמסר לעיתונאים שבתוך שלושה ימי לחימה כל האוכלוסייה הבלתי מעורבת כבר התפנתה מאזור הלחימה, ורק פעילי חמאס נותרו. בלחימה העצימה כוחות צה"ל היו צריכים לשבור את קו ההגנה המוכן מראש של המחבלים, ולבצע לחימה משולבת מעל ומתחת לפני הקרקע, תוך שהם חושפים פירי מנהרות ונאבקים מול מארבי מחבלים שיוצאים מהמנהרות.<ref></ref>
לוחמי חטיבת הצנחנים בפעילות בג'באליה, מאי 2024
בשעות הערב הודיע דובר צה"ל, תא"ל דניאל הגרי, כי גופותיהם של שני לוק, עמית בוסקילה ויצחק גלרנטר, שנחטפו לעזה ב-7 באוקטובר מאזור המסיבה ברעים, הוחזרו לישראל במבצע בצפון הרצועה. גם גופת החטוף רון בנימין הוחזרה לישראל באותו המבצע, כפי שפורסם למחרת. באותו היום הורחבה הלחימה, ואוגדה 98 העמיקה את השליטה המבצעית באזור. לאחר השתלטות על פרבריה המזרחיים של העיר, התקדמו כוחות האוגדה ללב מחנה הפליטים. חטיבה 7 הובילה את ההתקפה האוגדתית על ג'באליה ונלחמה בלב העיר. לוחמי חטיבה 7 והצנחנים איתרו בעיר עשרות קני רקטות ארוכות טווח שכוונו למרכז ישראל. הכוחות דיווחו על לחימה בעוצמה גבוהה ועל התנגדות משמעותית של חמאס<ref></ref><ref name=":0" />.

ב-21 במאי הגיעו הרמטכ"ל רא"ל הרצי הלוי ומפקד פיקוד הדרום ירון פינקלמן לחפ"ק מפקד האוגדה בג'באליה, והרמטכ"ל יצא בהודעה לציבור: "אנחנו במלחמה שאמרנו בהתחלה שהיא תהיה ממושכת. התחפרו כאן שנים להגנה, ולא מפרקים את זה בשבוע וגם לא בחודש. המשימה היא להרוג כמה שיותר מפקדים, כמה שיותר מחבלים, להשמיד את התשתיות. הלחץ הזה, אנחנו מאוד רוצים, יעזור לנו גם ללחוץ להביא חטופים חיים ואנחנו מוכנים לעשות גם מבצעים מסוכנים ומסובכים כדי להביא גופות של חטופים שלנו חזרה לקבר ישראל. אנחנו מפרקים את הזרוע הצבאית של החמאס".
לוחם עוקץ במחנה ג'באליה, מאי 2024
ב-23 במאי לוחמי צוותי הקרב של אוגדה 98 וכוחות מיוחדים מחיל האוויר ומיחידת יהל"ם הרגו במרחב תת-קרקעי את המחבל חסין פיאצ', מפקד גדוד בית חאנון בחמאס. 

קצין האג"ם האוגדתי, סא"ל ברק גנוט, תיאר את מרחב הלחימה: "זו לא הגזמה, כמעט בכל בית ומבנה שם הכינו מראש למחבלים נשק ואמצעי לחימה רבים, כשיטה. הם לא צריכים להסתובב חמושים, אלא רק להגיע למבנה או לצאת מהפיר ולהתמקם בבית עם רקטות RPG, עמדות תצפית, קלאצ'ים ותחמושת, והמון מטענים גדולים מוסלקים בתוך קירות. הם שברו קירות בין הבתים הצפופים כדי לייצר פתחי מעבר למחבלים שלהם, ולכן נערכנו מראש לכך בנוהל הקרב עם המון למידה מחברינו באוגדה 162, שפעלה במרחב ג'באליה".

בצהרי אותו יום, כוח מגדוד 75 של חטיבה 7 זיהה פיר מנהרה בחצר בית, לאחר שהרג מחבל ששימש תצפיתן על המרחב. בהתאם להכוונה מודיעינית כוחות שב"כ ויהל"ם חילצו מהמנהרה את גופותיהם של שלושה חטופים: חנן יבלונקה, מישל ניסנבאום ואוריון הרננדז שנחטפו ב-7 באוקטובר מעיקול מפלסים.
לוחמי [[סיירת צנחנים במחנה ג'באליה, מאי 2024]]
בליל 25–26 במאי פרסם דובר חמאס אבו עוביידה הודעת כזב שחייל צה"ל נחטף בידי מחבלים. צה"ל פרסם הבהרה שמדובר בפרסום שקרי. יחידה 636 לקחה חלק בלחימה, ובין משימותיה זיהתה מחבלים רבים וקישרה עם כוחות אש סגירת מעגלים נגדם.

ב-26 במאי צק"ח הצנחנים יחד עם כוחות השריון מגדוד 82 וכוחות ההנדסה מגדוד 9227 בהם פלוגת הצמ"ה, פלוגת הפלסים ג ומחלקת הסיור הגדודית, הובילו התקפה חטיבתית במרחב השוק הישן והחדש בלב ג'באליה, וחיסלו בקרבות פנים אל פנים מחבלים בסימטאות צפופות ונלחמו בעצימות גבוהה. כוחות החטיבה הרגו כמאה מחבלים בעשרות קרבות בהם הלוחמים חתרו למגע. הלוחמים פשטו על המטה לביטחון כללי של ארגון הטרור חמאס, על בית מח"ט צפונית של הג'יהאד ונלחמו בכל שכונות השוק. אותר נשק רב, כמו גם תחמושת ומסמכים. במהלך הלחימה העצימה במרחב השוק הכוחות נתקלו במספר רב של מחבלים שהקימו מתחמי לחימה בין החנויות, וחיסלו אותם בירי מדויק, קרבות פנים אל פנים, ירי פגזים ובהכוונת אש מהאוויר.<ref></ref> בפעילות גדוד רותם של חטיבת גבעתי במחנה, נהרג באותו היום [https://www.idf.il/%D7%A0%D7%95%D7%A4%D7%9C%D7%99%D7%9D/%D7%97%D7%9C%D7%9C%D7%99-%D7%94%D7%9E%D7%9C%D7%97%D7%9E%D7%94/%D7%A1%D7%94%D7%A8-%D7%A1%D7%95%D7%93%D7%90%D7%99/ סמ"ר סהר סודאי] סמל מחלקה בגדוד רותם בהיתקלות עם מחבלים.

הלחימה התמקדה בשלושה שלבים: הכרעת מערכת החמאס במעגל העיר ג'באליה, הכפר ג'אבליה ומחנה הפליטים ג'אבליה. לפני הקרב, הוערך שבאזור היה גדוד אחד של חמאס אך לאחר איסוף מודיעין, ההערכה שונתה לשלושה גדודים<ref name=":1" />.
לוחמי סיירת הצנחנים בג'באליה, 2024
ב-28 במאי הודיע צה"ל כי המסגרות הצבאיות של חמאס פורקו, והמחבלים הנותרים בג'באליה נלחמו כבודדים או בצוותים קטנים, ללא מסגרת צבאית. בבוקר 29 במאי חטיבת הצנחנים השלימה את פעילותה ויצאה מג'באליה.

ב-29 במאי במהלך לחימה במחנה נהרג מירי RPG לוחם גדוד 101. בנוסף באותו היום, הודיע דובר צה"ל כי חטיבת הצנחנים סיימה הלילה את חלקה בפשיטה החוזרת בג'באליה ויצאה מהאזור.

ב-30 במאי במהלך לחימה לקראת נסיגת כוחות האוגדה מהעיר עצמה, נהרג רס"ל (מיל') אדר גבריאל מרימון שנזרק לעברו. אדר ז"ל החלל האחרון בקרב ג'באליה השני.

ב-31 במאי הושלם המבצע וכוחות אוגדה 98 נסוגו מג'באליה. במהלך עשרים ימי הפעולה כוחות ההנדסה מגדודים 603 ו 9227 של צה"ל השמידו תוואי מנהרות שביחד מגיעים ל-12 קילומטרים. צה"ל פרסם הערכה שבמהלך הלחימה נהרגו כ-600 מחבלים.

הפלישה הקרקעית במהלך הקרבות גרמה להרס רב במחנה הפליטים.

==קישורים חיצוניים==
* 
* 

== הערות שוליים ==

קטגוריה:מלחמת חרבות ברזל
קטגוריה:מלחמת חרבות ברזל: קרבות
קטגוריה:2024
קטגוריה:רצועת עזה